钦定古今图书集成/明伦汇编/官常典/第450卷 > 刘植
## 钦定古今图书集成/明伦汇编/官常典/第450卷 > 刘植

按《后汉书》本传，“植字伯先，钜鹿昌城人也。王郎起，植
与弟喜、从兄歆率宗族宾客聚兵数千人据昌城。闻
世祖从蓟还，迺开门迎世祖，以植为骁骑将军，喜、歆
偏将军，皆为列侯。时真定王刘扬起兵以附王郎，众
十馀万。世祖遣植说扬，扬乃降。世祖因留真定，纳郭
后。后即扬之甥也，故以此结之。迺与扬及诸将置酒”
郭氏漆里舍，扬击筑为欢，因得进兵，拔邯郸，从平河
北。建武二年，更封植为昌城侯，讨密县贼，战殁。子向
嗣。帝使喜代将植营，复为骁骑将军，封观津侯。喜卒，
复以歆为骁骑将军，封浮阳侯。喜、歆从征伐，皆传国
于后。向徙封东武阳侯，卒，子述嗣。